Lesotho-staatsgreep: Eerste minister keer terug na sy landFoto: Google Earth Die eerste minister van Lesotho sal Dinsdag na sy land terugkeer nadat hy drie dae lank in Suid-Afrika skuiling gesoek het tydens ‘n vermeende staatsgreep in sy land. Lande van die Suider-Afrikaanse Ontwikkelingsgemeenskap (SAOG) het uit Pretoria ‘n ooreenkoms bereik om die krisis tot ‘n einde te bring. Die eerste minister, Tom Thabane, het Saterdag oor die grens na Suid-Afrika gevlug toe soldate die polisiehoofkwartier aangeval en sy amptelike woning omsingel het. Die weermag en ‘n opposisieparty, die Lesotho Congress for Democracy (LCD) wou glo die 75-jarige Thabane ontsetel, maar hulle ontken dié aanklag ten sterkste. Pres. Jacob Zuma en verteenwoordigers van die SAOG-lande het met leiers van die drie koalisiepartye in Lesotho vergader om ‘n oplossing te bewerkstellig.